Source: http://habeascorpus.hu/?p=146
Timestamp: 2018-02-18 06:34:58
Document Index: 25618849

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Az Emberi Jogok Európai Bíróságához fordulnak a devizahitelesek | Habeas Corpus
A PITEE egyesület álláspontja szerint ellentétes a hatalmi ágak szétválasztására alapuló demokratikus jogállami berendezkedéssel, ha a törvényalkotó beavatkozik magánjogi szerződésekbe (Az Alkotmánybíróság szembe megy a jogállami hagyományokkal, 2014.03.18.). Továbbá ellentétes a jogállami berendezkedéssel az is, ha a törvényalkotó a jogviták kialakulása után alkot új hatásköri, illetékességi és eljárásjogi szabályokat.
Az egyesület ismeri az Alkotmánybíróság 8/2014 (III. 20.) és 32/1991 (VI. 6.) sz. határozatait. Ezen határozatok meghozatala között 23 év telt el. Az elmúlt 23 év során Magyarország jogrendje lényegesen átalakult. Az ország, többek között, 2004-ben csatlakozott az Európai Unióhoz majd 2012-ben egy új alaptörvényt kapott. Emiatt az Alkotmánybíróság korábbi határozatának megállapításai nem mind alkalmazhatóak a jelenlegi jogi környezetben.
Továbbá az Alkotmánybíróság 8/2014 (III. 20.) sz. határozatában – a hivatkozott rendelkezések között – hiányolunk több olyan lényeges rendelkezést, amelyek az Alaptörvényben a hatalmi ágak szétválasztását lennének hivatottak garantálni.
A PITEE egyesület szakértői jelenleg előkészítik azt a beadványt, amiben felhívják az Alkotmánybíróság figyelmét a korábbi határozatból kifelejtett rendelkezésekre, valamint felsorolják érveiket a Bankmentő Törvény rendelkezései és az Alkotmánybíróság márciusi határozatával szemben.
Amennyiben az Alkotmánybíróság, az érveink ellenére is fenntartja korábbi álláspontját, akkor az Emberi Jogok Európai Bírósághoz tudunk fordulni.
A PITEE beadványának eljárásjogi alapját az Alaptörvény 24. cikk (2) bekezdés c) pontja és az Alkotmánybíróságról szóló törvény 26. § (2) bek. adja.
A Bankmentő Törvény ugyanis az a kivételes eset, amikor egy jogszabály pusztán hatályosulása folytán jogsérelmet okoz a fogyasztóknak. A Bankmentő Törvény ugyanis közvetlenül, bírói döntés nélkül, beavatkozik a fogyasztók polgári jogi jogviszonyaiba és beavatkozik a fogyasztók által indított peres eljárásokba. A fogyasztók számára, a törvénnyel szemben az alkotmányjogi panaszon kívül, nincs másik jogorvoslati lehetőség.
Szerző: Szakadath Gabor Bejegyzés időpontja: 2014-09-11 | Kategória: Devizahitel
← Alkotmányjogi panasz az eljárások felfüggesztése ellen! Alkotmányjogi panasz a Bankmentő Törvény ellen →